Suid-Afrika se BBP-syfers skokkend maar te verwagte - Solidariteit WêreldSolidariteit Wêreld
Tuis › Mediaverklarings › Suid-Afrika se BBP-syfers skokkend maar te verwagte
Dinsdag | 08 September | 2020
Solidariteit het met skok en afgryse kennis geneem van die jongste BBP-syfers wat deur Statistieke Suid-Afrika gepubliseer is. Die BBP het met 'n ondenkbare 51,0% ingekrimp vir die tweede kwartaal van 2020.
"Met die grootste gepubliseerde inkrimping van enige ekonomie ter wêreld vir die tweede kwartaal van 2020 is dit duidelik dat die medisyne hier dodeliker as die siekte was. Dis waar dat die BBP dalk 'n lomp meting vir 'n land in isolasie is, maar wanneer ons uitskieterkwartaal met dié van ander lande vergelyk word, is dit duidelik dat ons een van die skadelikste, indien nie die heel skadelikste nie, inperkings ter wêreld gehad het," sê Connie Mulder, hoof van die Solidariteit Navorsingsinstituut.
Solidariteit verduidelik dat hierdie inkrimping nie as gevolg van die Covid-19-virus plaasgevind het nie, maar eerder as gevolg van die land se benadering tot die nasionale inperking. Alle lande moes planne beraam vir die bestryding van die virus. Suid-Afrika se planne was egter veel erger as dié van feitlik alle ander lande.
"Hierdie tragedie is die direkte verantwoordelikheid van die regering. Dit is nie die pandemie wat ons hier laat beland het nie, maar Cyril Ramaphosa en sy kabinet se hantering daarvan. Ten spyte van sprake van brandpunte en 'n meer streeksgebaseerde hantering van die pandemie, het Ramaphosa se regering volgehou met 'n nasionale inperking. Die gevolge was te verwagte en behoort niemand, veral nie ons president, te skok nie," voer Mulder aan.
Volgens Solidariteit word die saak verder vererger weens die benarde toestand waarin ons land se ekonomie reeds voor die koms van die virus was. Irrasionele inperkingsmaatreëls is absurd in sulke omstandighede.
"Suid-Afrika was reeds in resessie toe die pandemie tref, en dit is en bly ondenkbaar dat die kabinet hulleself besig gehou het met 'n verbod op die verkoop van gaar hoender en kortbroeke eerder as om ten alle tye te poog om die ekonomie aan die gang te hou gedurende die pandemie," gaan Mulder verder.
"Onder Ramaphosa gaan Suid-Afrika vir die eerste keer in die geskiedenis meer as 40% werkloosheid bereik – 'n syfer ondenkbaar in 'n land sonder 'n burgeroorlog. Tesame met 12 jaar van beurtkrag en twee resessies is dit duidelik dat die ANC onder Ramaphosa nie eers oor die vermoë beskik om 'n padstal te bestuur nie," verduidelik Mulder.
Solidariteit doen 'n beroep op die regering om die ekonomiese krisis, wat gaan vererger, ernstig op te neem en hulleself uit die bestuur daarvan te verwyder. Skrap die inperking onmiddellik, dereguleer so veel as moontlik en laat privaat kragopwekking toe.
"Dit is vir elke Suid-Afrikaanse burger duidelik dat ons self uit hierdie gat sal moet klim. Die ANC het sleg regeer in goeie tye; hulle sou nie skielik goed regeer in slegte tye nie. Ons enigste opsie is onsself," sluit Mulder af.